Ir-Rapport Speċjali Nru 13/2009 - Id-delega tal-kompiti ta’ implimentazzjoni lill-aġenziji eżekuttivi: alternattiva ta’ suċċess?





Taqsiriet u glossarju AAR : Rapport ta’ attività annwali AWP : Programm ta’ xogħol annwali CBA : Analiżi li tevalwa r-relazzjoni bejn l-ispejjeż u l-benefiċċji COBU : Kumitat dwar il-Baġits tal-Parlament Ewropew CREA : Kumitat Regolatorju għall-Aġenziji Eżekuttivi DĠ : Direttorat-Ġenerali (tal-Kummissjoni Ewropea) DĠ BAĠIT : Direttorat-Ġenerali għall-Baġit DĠ ECFIN : Direttorat-Ġenerali għall-Affarijiet Ekonomiċi u Finanzjarji DĠ ENTR : Direttorat-Ġenerali għall-Intrapriża DĠ ENV : Direttorat-Ġenerali għall-Ambjent DĠ INFSO : Direttorat-Ġenerali għas-Soċjetà Informatika DĠ Prinċipali : Id-dipartiment tal-Kummissjoni responsabbli mill-programmi Komunitarji li l-ġestjoni tagħhom hija delegata lill-aġenziji DĠ SANCO : Direttorat-Ġenerali għas-Saħħa u l-Konsumaturi EACEA : L-Aġenzija Eżekuttiva tal-Edukazzjoni, l-Awdjoviżwali u l-Kultura EACI : Aġenzija Eżekuttiva għall-Kompetittività u l-Innovazzjoni (dik li kienet l-IEEA) EAHC : Aġenzija Eżekuttiva għas-Saħħa u l-Konsumatur (dik li qabel kienet il-PHEA) ERC : Kunsill Ewropew tar-Riċerka ERCEA : Aġenzija Eżekuttiva tal-Kunsill Ewropew tar-Riċerka IEEA : Aġenzija Eżekuttiva għall-Enerġija Intelliġenti (saret l-EACI fl-2008 wara estensjoni tal-mandat tagħha) MFF : Qafas Finanzjarju Pluriennali. Fih il-perspettivi finanzjarji tal-baġit tal-UE maqsuma f’"intestaturi" tan-nefqa. L-MFF għall-perijodu kurrenti (2007-2013) fih l-intestaturi li ġejjin: 1) Tkabbir sostenibbli u l-impjieg, 2) Preservazzjoni u ġestjoni tar-riżorsi naturali, 3) Ċittadinanza, libertà, sigurtà u ġustizzja, 4) L-UE bħala parteċipanta globali, 5) Amministrazzjoni, 6) Kumpensi PHEA : Aġenzija Eżekuttiva dwar is-Saħħa Pubblika (saret l-EAHC fl-2008 bl-estensjoni tal-mandat tagħha għal programmi ġodda) REA : L-Aġenzija Eżekuttiva għar-Riċerka Regolament ta’ Qafas : Ir-Regolament tal-Kunsill (KE) Nru 58/2003 tad- 19 ta’ Diċembru 2002 li jfassal l-istatut għall-aġenziji eżekuttivi li jridu jiġu fdati b’ċerti kompiti fit-tmexxija tal-programmi tal-Komunità (ĠU L 11, 16.1.2003, p. 1) TAO : Uffiċċju tal-Għajnuna Teknika TEN-T EA : Aġenzija Eżekuttiva tan-Netwerk tat-Trasport Trans-Ewropew Sommarju eżekuttiv I. Aġenziji eżekuttivi huma korpi Komunitarji b’personalità legali, imwaqqfa mill-Kummissjoni sabiex jimplimentaw b’delega l-programmi ta’ nfiq tal-UE kollha jew inkella parti minnhom. Il-Kummissjoni tibqa’ responsabbli mill-kompiti tal-politika u mis-sorveljanza tal-attivitajiet delegati. II. L-aġenziji eżekuttivi huma fenomenu relattivament reċenti fl-ambjent istituzzjonali tal-UE. Sa mill-2003, inħolqu sitt aġenziji eżekuttivi, responsabbli mill-ġestjoni ta’ pakkett finanzjarju ta’ madwar 32 biljun euro għall-perijodu sal-2013. L-għadd ta’ persunal awtorizzat għall-2009 huwa 1 339. Prinċipalment, huma persunal bil-kuntratt. III. Il-verifika tal-Qorti mmirat li tevalwa jekk id-delega ta’ kompiti ta’ ġestjoni lill-aġenziji eżekuttivi kinitx irriżultat bħala alternattiva ta’ suċċess għall-implimentazzjoni tal-baġit Ewropew. IV. Għal dan il-għan, hija eżaminat partikolarment: i) jekk id-deċiżjoni li tinħoloq aġenzija eżekuttiva kinitx sostnuta minn analiżi adegwata tal-ħtiġijiet u l-kisbiet potenzjali; ii) x’benefiċċji nkisbu f’dak li jirrigwarda tfaddil finanzjarju, servizz imtejjeb u kisbiet oħra ta’ effiċjenza; iii) jekk il-Kummissjoni wettqitx b’mod effettiv l-irwol ta’ sorveljanza tagħha fuq l-attivitajiet tal-aġenziji. V. Il-Qorti sabet li: i) l-inizjattiva ta’ twaqqif tal-aġenziji eżekuttivi kienet immexxija prinċipalment minn limitazzjonijiet fuq l-impjieg fi ħdan il-Kummissjoni iktar milli abbażi tal-karatteristiċi intrinsiċi tal-programmi stess; ii) l-analiżijiet li jevalwaw ir-relazzjoni bejn l-ispejjeż u l-benefiċċji (CBAs) meħtieġa mil-leġiżlazzjoni sabiex isostnu d-deċiżjoni li jinħolqu l-aġenziji ftit ikkunsidraw l-aspetti mhux finanzjarji u ħallew barra xi fatturi importanti għal dak li għandu x’jaqsam ma’ spejjeż. L-istampa mogħtija, għalkemm ħadd ma jista’ jiċħad li hija pożittiva minn lat finanzjarju, ma kinitx preċiża għalkollox. Il-kontribuzzjoni tas-CBAs għall-proċess tat-teħid ta’ deċiżjonijiet kienet pjuttost limitata; iii) fir-rigward tal-benefiċċji miksuba, hemm tfaddil ċar tal-ispejjeż li ġej mill-prevalenza ta’ persunal bil-kuntratt li jitħallas inqas, saħansitra meta wieħed jikkunsidra l-ispejjeż addizzjonali tal-karigi ġodda maħluqa għal sorveljanza u sostenn kemm fil-Kummissjoni kif ukoll fl-aġenziji. Madankollu, l-ammont proprju tat-tfaddil jiddependi mit-tqassim mill-ġdid tal-membri tal-persunal tal-Kummissjoni li qabel kienu qegħdin jagħmlu x-xogħol li għadda f’idejn l-aġenziji, u fuq it-trażżin tal-karigi tal-persunal bil-kuntratt fi ħdan l-oqsma tal-programm korrispondenti fil-Kummissjoni. In-nuqqas ta’ informazzjoni affidabbli fuq is-sitwazzjoni ex-ante fil-Kummissjoni ma jippermettix verifikazzjoni tal-ammont tat-tfaddil; iv) bħala riżultat tal-ispeċjalizzazzjoni tagħhom f’kompiti identifikabbli u definiti b’mod speċifiku, l-aġenziji jagħtu twassil ta’ servizz aħjar f’dak li jirrigwarda ħin imnaqqas għall-ikkuntrattar, proċeduri ta’ approvazzjoni iktar rapidi għal rapporti tekniċi u finanzjarji u inqas dewmien fil-pagamenti. Titjib kwalitattiv ieħor huwa s-semplifikazzjoni ta’ proċessi kif ukoll iktar komunikazzjoni esterna u tixrid ta’ riżultati, li jikkontribwixxu għat-titjib tal-viżibbiltà tal-UE. Mill-banda l-oħra, ma tintweriex il-flessibbiltà mistennija fl-impjieg tal-persunal; v) is-sorveljanza mill-Kummissjoni tax-xogħol tal-aġenziji hija pjuttost limitata: il-programmi ta’ xogħol annwali (soġġetti għall-approvazzjoni tal-Kummissjoni) rari jintużaw għall-iffissar ta’ objettivi mmirati; il-monitoraġġ huwa ffukat l-iktar fuq indikaturi li għandhom x’jaqsmu ma’ kif jitwettqu l-kompiti iktar milli r-riżultati prodotti; ir-rapporti s-soltu huma limitati għall-eżekuzzjoni baġitarja u ma jkejlux il-progress li sar fuq bażi multiannwali jew jidentifikaw azzjonijiet korrettivi għall-ġejjieni. VI. Ir-rakkomandazzjonijiet ewlenin tal-Qorti huma li l-Kummissjoni għandha: i) tikkunsidra mill-ġdid il-proċeduri tagħha għall-identifikazzjoni tal-potenzjal għal esternalizzazzjoni u għall-kunsiderazzjoni tat-twaqqif jew l-estensjoni ta’ aġenziji; ii) ittejjeb il-kwalità tal-analiżijiet tal-benefiċċji li jevalwaw ir-relazzjoni bejn l-ispejjeż u l-benefiċċji biex ikunu jistgħu jikkontribwixxu b’mod sħiħ u effettiv għall-proċess tat-teħid ta’ deċiżjonijiet; iii) tiżgura li għandha data relevanti u affidabbli fuq il-volum ta’ xogħol u fuq il-produttività relatati mal-implimentazzjoni tal-kompiti delegati, kemm qabel kif ukoll wara l-esternalizzazzjoni; iv) tidentifika l-fatturi ta’ suċċess li wasslu għal riżultati aħjar fl-aġenziji eżekuttivi u tapplika fatturi simili għal programmi li għadhom ġestiti internament; v) tissorvelja l-aġenziji billi tiffissa objettivi orjentati fuq ir-riżultati u mmirati, bl-użu ta’ għadd limitat ta’ indikaturi tal-prestazzjoni relevanti li jiffurmaw il-bażi għall-objettivi tas-sena d-dieħla. Introduzzjoni 1. Aġenziji eżekuttivi huma korpi Komunitarji b’personalità legali mwaqqfa mill-Kummissjoni sabiex jimplimentaw il-programmi tal-UE kollha jew inkella parti minnhom f’isimha u taħt ir-responsabbiltà tagħha. 2. Id-delega tal-ġestjoni ta’ kuljum ta’ programmi ta’ nfiq għal aġenziji speċjalizzati kienet motiv gwida tar-riforma fis-servizz pubbliku fil-livell nazzjonali matul l-aħħar għoxrin sena [1]. Din kellha essenzjalment żewġ għanijiet: it-titjib tat-twassil ta’ servizzi (permezz ta’ proċeduri burokratiċi mnaqqsa, iktar speċjalizzazzjoni u impenn imtejjeb lejn riżultati speċifiċi) u l-għoti ta’ kapaċità lill-awtoritajiet ċentrali biex jikkonċentraw fuq funzjonijiet fundamentali bħal tfassil ta’ politika u sorveljanza. 3. It-twaqqif ta’ aġenziji eżekuttivi fil-kuntest tal-UE sar kwistjoni fl-1999, meta l-Kummissjoni daħlet għal reviżjoni kbira tal-politika ta’ esternalizzazzjoni bħala parti minn pakkett ta’ riforma amministrattiva ġenerali [2]. Dan seħħ bħala tweġiba għat-tħassib tal-Parlament dwar il-ġestjoni ta’ programmi ta’ nfiq minn iktar minn mitt korp, magħrufa bħala Uffiċċji tal-Għajnuna Teknika (TAOs), imħaddma minn kuntratturi privati [3]. 4. Fl-2000, il-White Paper fuq ir-riforma [4] affermat il-ħtieġa li l-Kummissjoni tiffoka mill-ġdid fuq il-kompiti fundamentali tagħha billi testernalizza parti mix-xogħol amministrattiv tagħha meta l-esternalizzazzjoni: a) tkun mezz iktar effiċjenti u effettiv mil-lat tal-ispiża biex jitwasslu s-servizzi jew l-oġġetti involuti; b) ma tinvolvix l-eżerċizzju ta’ setgħat diskrezzjonarji (jiġifieri ma timplikax għażliet politiċi); c) tkun iġġustifikata fuq il-merti tagħha stess iktar milli tkun biss sostitut li jpatti għan-nuqqas ta’ persunal fil-Kummissjoni. 5. Barra dan, il-White Paper kienet titlob li d-deċiżjoni għall-esternalizzazzjoni għandha tittieħed fuq bażi konsistenti fil-Kummissjoni Ewropea kollha, sabiex jintużaw strumenti simili f’każijiet simili [5]. L-esternalizzazzjoni ta’ kompiti ta’ ġestjoni, kieku, tkun tinkludi l-ittestjar ta’ tip ġdid ta’ korp ta’ implimentazzjoni mmexxi mill-persunal tal-Kummissjoni [6]; jiġifieri l-aġenziji eżekuttivi. 6. Għalhekk, l-użu tat-TAOs tneħħa gradwalment. Il-ġestjoni ta’ xi programmi (prinċipalment relatati mal-għajnuna esterna) għaddiet f’idejn il-Kummissjoni, billi rrikorriet b’mod sinifikanti għal persunal bil-kuntratt; xi programmi ma ssuktawx u oħrajn ingħataw f’idejn aġenziji eżekuttivi [7]. 7. Ir-Regolament Finanzjarju tal-2002 jipprovdi għall-ħolqien ta’ aġenziji eżekuttivi [8]. L-istatut tagħhom huwa definit minn qafas legali komuni [9]. Jitwaqqfu mill-Kummissjoni, wara l-kontrofirma mill-Istati Membri taħt il-proċedura regolatorja tal-Komitoloġija [10]. Il-Parlament Ewropew huwa wkoll assoċjat fid-deċiżjoni: huwa jagħti l-opinjoni tiegħu fuq il-ħtieġa għal kwalunkwe aġenzija proposta. 8. Sitt aġenziji eżekuttivi twaqqfu mill-2003 (ara t-Tabella 1). 9. Fiż-żmien meta saret il-verifika tal-Qorti, erbgħa mis-sitt aġenziji kienu operazzjonali (l-EACI, l-EAHC, l-EACEA u t-TEN-T EA, din tal-aħħar sa minn April 2008). Tabella 1 Aġenziji eżekuttivi mwaqqfa sa mill-2003 Aġenziji eżekuttivi | Baġit totali ġestit taħt l-MFF 2007-2013 (biljun euro) | Mandat inizjali u finali | Għadd ta’ persunal (unitajiet Ekwivalenti għall-Ħin Kollu) Baġit 2009 | Programmi ġestiti [] | Logo | +++++ TIFF +++++ Aġenzija Eżekuttiva għall-Kompetittività u l-Innovazzjoni (EACI), (dik li kienet l-IEEA) | 1,7 | 1.1.2004 – 31.12.2008 (estiż sal- 31.12.2015) | 147 | Timplimenta parti mill-Programm Qafas ta’ Kompetittività u Innovazzjoni u Marco Polo II | | +++++ TIFF +++++ Aġenzija Eżekuttiva għas-Saħħa u l-Konsumatur (EAHC), dik li qabel kienet il-PHEA | 0,5 | 1.1.2005 – 31.12.2010 (estiż sal- 31.12.2015) | 50 | Timplimenta l-Programm tas-Saħħa Pubblika tal-UE, il-Programm ta’ Politika tal-Konsumatur u l-inizjattiva għal Taħriġ Aħjar għal Ikel Sigur | | +++++ TIFF +++++ Aġenzija Eżekuttiva tal-Edukazzjoni, Awdjoviżwali u l-Kultura (EACEA) | 3,7 | 1.1.2005 – 31.12.2008 (estiż sal- 31.12.2013) | 394 | Timplimenta programmi u azzjonijiet fl-oqsma tal-edukazzjoni u t-taħriġ, iċ-ċittadinanza attiva, iż-żgħożija, l-awdjoviżiv u l-kultura | | +++++ TIFF +++++ Aġenzija Eżekuttiva tan-Netwerk tat-Trasport Trans-Ewropew (TEN-T EA) | 8,0 | 26.10.2006 – 31.12.2008 (estiż sal- 31.12.2015) | 99 | Timplimenta l-programm tan-Netwerk tat-Trasport Trans-Ewropew (TEN-T) | | +++++ TIFF +++++ Aġenzija Eżekuttiva għar-Riċerka (REA) | 6,5 | 1.1.2008 – 31.12.2017 | 349 | Timplimenta l-programm PEOPLE u partijiet mill-programmi CAPACITIES u COOPERATION fi ħdan is-Seba’ Programm ta’ Qafas (FP7). Twettaq servizzi ta’ sostenn għall-parti l-kbira tal-FP7 | | +++++ TIFF +++++ Aġenzija Eżekuttiva tal-Kunsill Ewropew tar-Riċerka (ERCEA) | 7,5 | 1.1.2008 – 31.12.2017 | 300 | Timplimenta l-programm IDEAS is-Seba’ Programm ta’ Qafas | | | 27,9 | | 1339 | | | 10. F’bosta każijiet it-tul ta’ żmien oriġinali jew il-mandat ta’ aġenzija ġie estiż: a) Il-mandat tal-EACEA ġie estiż erba’ darbiet biex ilaħħaq mal-ġenerazzjoni l-ġdida ta’ programmi 2007-2013 u biex iżid programmi ġodda fil-qasam tal-edukazzjoni; b) Il-PHEA saret l-EAHC billi żiedet il-Programm ta’ Politika tal-Konsumatur 2007-2013 [11] u l-Programm ta’ Taħriġ għal Ikel Sigur mal-Programm tas-Saħħa l-ġdid 2008-2013 [12]; u c) L-IEEA saret l-EACI, billi żiedet partijiet mis-CIP u mill-Programm Marco Polo II mal-Programm Enerġija Intelliġenti. 11. L-aġenziji eżekuttivi jimplimentaw il-programmi tal-infiq tal-UE li jammontaw għal madwar 27,9 biljun euro għall-Qafas Finanzjarju Pluriennali (MFF 2007-2013). Meta wieħed jikkunsidra wkoll il-kompiti ġestiti taħt l-MFF preċedenti, l-ammont totali huwa ta’ madwar 32 biljun euro. 12. Il-baġit amministrattiv tal-aġenziji eżekuttivi jittieħed mill-pakkett finanzjarju tal-programmi taħt il-ġestjoni tagħhom. Għalhekk, l-approprijazzjonijiet korrispondenti huma barra l-limitu massimu għar-riżorsi ffissat mill-intestatura 5 tal-MFF, li tirreferi għan-nefqa amministrattiva "ġenerali" tal-istituzzjonijiet tal-UE. 13. Il-Kummissjoni hija responsabbli mis-sorveljanza tal-attivitajiet tal-aġenziji eżekuttivi. Id-Diretturi tal-aġenziji huma uffiċjali maħtura mill-Kummissjoni; il-membri tal-Kumitati Direttivi wkoll jinħatru mill-Kummissjoni [13]. Ir-rapporti ta’attività annwali tal-aġenziji huma annessi mar-rapporti tad-DĠs prinċipali tagħhom. 14. L-aġenziji eżekuttivi jvarjaw b’ħafna modi mill-hekk imsejħa "aġenziji regolatorji", li ġew żviluppati l-iktar sa mis-snin disgħin, biex jittrattaw ma’ kompiti ta’ regolazzjoni fil-livell tal-UE relatati mat-twessigħ tas-suq intern [14]. Id-differenzi prinċipali huma li l-aġenziji eżekuttivi jimplimentaw programmi ta’ nfiq u jiddependu direttament fuq il-Kummissjoni, filwaqt li l-aġenziji regolatorji prinċipalment jipprovdu regoli u servizzi komuni u joperaw taħt bord ta’ tmexxija magħmul minn rappreżentanti tal-Istati Membri (għal iktar dettalji ara l-Anness II). Objettiv u approċċ tal-verifika 15. L-objettiv ġenerali tal-verifika kien li jiġi evalwat jekk ġiex ippruvat li d-delega ta’ kompiti operazzjonali lill-aġenziji eżekuttivi hija strument ta’ suċċess għall-implimentazzjoni tal-baġit tal-UE. 16. Dan sar billi ġew indirizzati l-mistoqsijiet li ġejjin: a) Id-deċiżjonijiet li jinħolqu aġenziji eżekuttivi kienu sostnuti minn analiżijiet adegwati tal-ħtiġijiet u l-kisbiet potenzjali? b) X’benefiċċji nkisbu f’dak li jirrigwarda tfaddil finanzjarju, prestazzjoni mtejba u kisbiet oħra ta’ effiċjenza? c) Il-Kummissjoni wettqet b’mod effettiv l-irwol ta’ sorveljanza tagħha? 17. Il-verifika twettqet minn April sa Novembru 2008. L-evidenza tal-verifika nġabret permezz ta’ analiżijiet dokumentarji, reviżjonijiet ta’ fajls u intervisti fl-aġenziji eżekuttivi kollha u fil-Kummissjoni. Intużaw prattiki tajba nazzjonali bħala punt ta’ referenza fl-oqsma ta’ ffissar tal-objettivi u kejl tal-prestazzjoni. Osservazzjonijiet tal-verifika Il-proċess ta’ ħolqien L-inizjattiva għat-twaqqif tal-aġenziji eżekuttivi kienet immexxija prinċipalment minn limitazzjonijiet fuq l-impjieg fi ħdan il-Kummissjoni 18. Bħalma kien rifless fir-Regolament ta’ Qafas [15], il-ħsieb wara l-bgħit barra ta’ kompiti ta’ implimentazzjoni lill-aġenziji eżekuttivi kien biex dawn jagħtu servizz u kisbiet ta’ effiċjenza aħjar u biex il-Kummissjoni tiffoka primarjament fuq il-kompiti istituzzjonali tagħha, bħal għemil ta’ politika u ġestjoni strateġika. Ir-raġunijiet speċifiċi għat-twaqqif ta’ aġenzija eżekuttiva għandhom ikunu stabbiliti permezz ta’ evalwazzjoni tal-ħtiġijiet ibbażata fuq dawn il-prinċipji. 19. Iktar reċentement, il-gwida ġenerali maħruġa mid-DĠ BUDG [16] fissret il-fatturi essenzjali li fuqhom għandha tkun ibbażata evalwazzjoni tal-ħtiġijiet: a) il-ħtieġa li l-Kummissjoni tiffoka fuq kompiti leġiżlattivi u strateġiċi fl-għemil u fil-monitoraġġ tal-politika, inklużi dawk marbuta ma’ programmi Komunitarji; b) firda ċara bejn l-ipprogrammar tal-politika (ix-xogħol fundamentali tal-Kummissjoni) u l-implimentazzjoni ta’ proġetti tekniċi, fejn l-ebda setgħa diskrezzjonarja li timplika għażliet politiċi mhi involuta; c) il-ħtieġa għal livell għoli ta’ kompetenza teknika matul iċ-ċiklu tal-proġett; d) il-possibbiltà ta’ ekonomiji ta’ skala permezz ta’ livell għoli ta’ speċjalizzazzjoni jew ir-raggruppar mill-ġdid ta’ programmi jew attivitajiet simili fi ħdan aġenzija waħda; e) il-ħtieġa li jitwettqu ċerti attivitajiet b’iktar viżibbiltà. 20. Il-Qorti evalwat kif il-Kummissjoni kienet poġġiet dawn il-prinċipji fil-prattika u kif hija kienet identifikat fatturi possibbli għad-devoluzzjoni ta’ kompiti bbażati fuq in-natura u l-ispeċifiċitajiet tal-programmi, bħal-livell ta’ kompetenza teknika meħtieġa, il-possibbiltà li jintlaħaq standardizzar ta’ kompiti li jieħdu ħafna ħin u l-iggruppar ta’ attivitajiet simili, li jwasslu għal sinerġiji. 21. Il-Qorti sabet li l-inizjattiva għat-twaqqif ta’ aġenziji ttieħdet prinċipalment mill-Kummissjoni bħala tweġiba għal problemi prattiċi, partikolarment il-ħtieġa li jkun hemm kumpens għall-fatt li t-TAOs ma ssuktawx u li wieħed jagħti lok għat-tkomplija tal-programmi li ġestew meta l-ebda riżorsa ġdida ma kienet disponibbli taħt il-livell massimu tal-baġit amministrattiv tal-Kummissjoni ffissat mill-MFF (il-paragrafu 12). Minkejja l-intenzjonijiet stabbiliti fil-White Paper u fid-dokumenti gwida, nuqqas ta’ persunal (fl-għadd u fl-ispeċjalizzazzjoni) fil-Kummissjoni kienu l-fattur ewlieni wara l-esternalizzazzjoni (ara l-kaxxa 1). Dokumenti reċenti jikkonfermaw li l-Kummissjoni għadha tipprattika l-esplorazzjoni tal-alternattiva ta’ ħolqien ta’ aġenziji eżekuttivi ġodda fil-konfront ta’ nuqqas ta’ riżorsi [17]. Kaxxa 1 Is-CBA għall-programm Marco Polo (implimentat mill-EACI) b’mod espliċitu tgħid li r-raġuni ewlenija għad-delega tal-implimentazzjoni lil aġenzija eżekuttiva kienet in-nuqqas ta’ biżżejjed riżorsi umani fil-Kummissjoni. Il-ħolqien tal-PHEA seħħ wara problemi konsiderevoli ta’ implimentazzjoni u żidiet fid-dewmien tal-pagamenti relatat mal-ħtieġa għal riżorsi addizzjonali fi ħdan id-DĠ SANCO wara li żżarma dak li qabel kien it-TAO korrispondenti. Bħala konsegwenza ta’ dawk il-problemi, meta ġew biex jadottaw programm tas-Saħħa Pubblika fl-2002, il-Kunsill u l-Parlament Ewropew insistew li għandhom isiru arranġamenti strutturali xierqa biex jitwettaq il-programm. Dan kien argument biex isostni t-twaqqif tal-PHEA. Il-fok fuq in-nuqqas ta’ persunal ipproduċa wkoll firxa wiesgħa ta’ modi ta’ implimentazzjoni fi ħdan l-istess programm. It-tliet programmi speċifiċi fi ħdan il-program ta’ qafas ta’ Kompetittività u Innovazzjoni (CIP) huma ġestiti b’ħafna modi: il-Programm Enerġija Intelliġenti għall-Ewropa għadu ġestit l-iktar mill-EACI. Għall-Programm ta’ Appoġġ għall-Politika tat-Teknoloġiji tal-Informatika u tal-Komunikazzjoni, il-Kummissjoni għażlet li tkompli l-ġestjoni diretta mid-DĠ INFSO. Dwar il-Programm dwar l-Intraprenditorija u l-Innovazzjoni (EIP), id-DĠ ENTR iddelega partijiet kbar minn sehmu lill-EACI u d-DĠ ENV iddelega l-proġetti ta’ ekoinnovazzjoni tal-EIP. Għall-partijiet tal-EIP tad-DĠ ECFIN, il-bażi legali tas-CIP stipulat it-tkomplija tal-implimentazzjoni tal-Istrumenti Finanzjarji tas-CIP mill-Fond Ewropew tal-Investiment. Kontribuzzjoni limitata mill-analiżi tal-benefiċċji meta mqabbla mal-ispejjeż għall-proċess tat-teħid ta’ deċiżjonijiet 22. Ir-Regolament ta’ Qafas jitlob li t-twaqqif ta’ aġenzija eżekuttiva għandu jkun ibbażat fuq analiżi li tevalwa r-relazzjoni bejn l-ispejjeż u l-benefiċċji (CBA) [18], li tagħti ġustifikazzjoni għall-bgħit ta’ xogħol barra u li tikkunsidra għadd ta’ fatturi bħall-ispejjeż ta’ koordinazzjoni u kontrolli, l-impatt riżultanti fuq ir-riżorsi umani fil-Kummissjoni, tfaddil finanzjarju possibbli, il-benefiċċji li jinkisbu minn effiċjenza u flessibbiltà addizzjonali fl-implimentazzjoni ta’ kompiti mibgħuta barra, is-semplifikazzjoni tal-proċeduri użati, il-qrubija ta’ attivitajiet mibgħuta barra mal-benefiċjarji finali, il-viżibbiltà tal-Komunità bħala promotriċi tal-programm Komunitarju involut u l-ħtieġa li jinżamm livell adegwat ta’ kompetenza ġol-Kummissjoni [19]. 23. Il-Qorti evalwat il-kwalità tas-CBAs li sostnew id-deċiżjonijiet għat-twaqqif tal-aġenziji, filwaqt li analizzat jekk il-fatturi relevanti kollha kinux ġew ikkunsidrati b’mod adegwat. 24. Sabet li, inġenerali, is-CBAs kienu limitati għall-aspetti finanzjarji u ftit li xejn ikkunsidraw fatturi oħrajn li jiġġustifikaw il-bgħit ta’ xogħol barra hekk kif imniżżel fil-paragrafu 22. Saret enfasi fuq it-tfaddil li ġej mill-impjieg ta’ persunal irħas bil-kuntratt iktar milli uffiċjali permanenti [20]. Bilkemm ġew ikkunsidrati l-aspetti ta’ kisbiet minn prestazzjoni u effiċjenza mtejba, għalkemm l-inklużjoni ta’ dawn l-elementi fl-analiżi għandha mnejn infurzat il-każ għall-ħolqien ta’ aġenziji. Proprjament, l-analiżijiet kienu fil-biċċa l-kbira tqabbil tal-ispejjeż, iktar milli CBAs fil-veru sens tal-kelma. 25. Mil-lat tal-ispejjeż, xi elementi relatati mat-tħaddim u mal-istralċ tal-aġenziji huma nieqsa. Għalhekk, ma kinux inklużi jew inkella kienu inklużi b’mod impreċiż l-ispejjeż tal-persunal addizzjonali meħtieġ fil-Kummissjoni biex jissorvelja l-aġenziji u fl-aġenziji għal funzjonijiet orizzontali (ħlief għat-TEN-T EA); u l-ispejjeż tat-tħaddim tal-programmmi lanqas ma kienu lil hinn miċ-ċiklu tal-ħajja tal-aġenzija. 26. Barra dan, iż-żmien meħtieġ għat-twaqqif ta’ aġenzija ġdida kien stmat inqas u l-ispejjeż tat-tranżizzjoni tal-Kummissjoni/aġenziji li jikkoinċidu flimkien ma kinux inklużi fl-analiżi, minkejja li kien magħruf li kienu jinħtieġu madwar sentejn qabel aġenzija tilħaq l-awtonomija operazzjonali sħiħa tagħha [21]. Għall-PHEA, l-ispejjeż tat-tranżizzjoni kienu inklużi fl-analiżi iżda l-previżjoni inizjali ta’ bejn tliet xhur u sitta għat-tibdija tal-aġenzija kienet ottimista żżejjed b’mod sinifikanti [22]. 27. Barra dan, hemm xi elementi ta’ inċertezza fl-analiżijiet. L-ewwel nett, it-tqabbil ġeneralment isir bl-użu ta’ spiża ta’ unità medja ewlenija għad-diversi kategoriji ta’ persunal bil-kuntratt filwaqt li fil-prattika jvarjaw fil-grad u għalhekk fl-ispiża [23]. Din il-medja hija bbażata fuq il-kompożizzjoni tal-persunal tal-Kummissjoni, li juri prevalenza ta’ gradi iktar baxxi meta mqabbla mal-persunal (speċjalizzat) li għandu jkun irreklutat mill-aġenziji u twassal għal dikjarazzjoni inqas tal-ispejjeż għall-alternattiva tal-aġenziji. 28. It-tieni nett, l-estimi użati għall-kalkolu tal-ħtiġijiet tal-persunal tal-aġenziji u l-impatt riżultanti fuq ir-riżorsi umani tal-Kummissjoni (f’dak li jirrigwarda l-karigi permanenti miżmuma u allokati mill-ġdid u karigi kuntrattwali mneħħija) ma kinux sostnuti b’data affidabbli dwar il-volum ta’ xogħol u l-produttività (ħlief għat-TEN-T EA). Dan mhux biss jikkomprometti l-preċiżjoni tal-proċess, iżda wkoll ixekkel evalwazzjoni ex post effettiva tal-livell proprju tal-benefiċċji (kif spjegat fil-paragrafu 37 hawn taħt). 29. Fil-biċċa l-kbira tal-każijiet, il-korrezzjoni tas-CBAs biex ikunu kkunsidrati n-nuqqasijiet deskritti hawn fuq kieku ma tolqotx il-konklużjoni favur it-twaqqif ta’ aġenzija (minħabba l-marġni kbira ta’ tfaddil fuq spejjeż tal-persunal): l-eċċezzjoni hija l-iżgħar aġenzija (il-PHEA – issa l-EAHC), fejn il-bilanċ ta’ argumenti purament finanzjarji għandu mnejn xeħet dubju fuq ir-rakkomandazzjoni biex l-affarijiet jipproċedu. Madankollu s-CBAs jilqgħu l-kritika li huma ma jagħtux stampa ġenerali sodisfaċenti tal-konsegwenzi finanzjarji u ta’ benefiċċji oħrajn f’dak li jirrigwarda effiċjenza u effettività. 30. Fil-prattika, il-Qorti ma identifikatx xi każ fejn is-CBAs taw parir kontra t-twaqqif ta’ aġenzija eżekuttiva. Madankollu, mhux il-każijiet kollha ta’ rakkomandazzjonijiet pożittivi kienu segwiti mill-ħolqien ta’ aġenzija [24] peress li d-deċiżjoni finali kienet ibbażata fuq evalwazzjoni iktar komprensiva tal-argumenti favur u kontra. Għalhekk, is-CBAs ikkontribwew ftit li xejn valur miżjud għall-proċess u ma pprovdewx bażi adegwata li permezz tagħha dawk li jieħdu d-deċiżjonijiet setgħu jiffurmaw opinjoni dwar alternattivi differenti. Il-benefiċċji miksuba Tfaddil minn inqas spejjeż tal-persunal iżda l-kwantifikazzjoni ġenerali hija diffiċli 31. Dwar il-benefiċċji finanzjarji, il-Kummissjoni tassumi li t-tfaddil jinkiseb permezz tar-reklutaġġ ta’ proporzjon ta’ 75 % tal-persunal bil-kuntratt minflok uffiċjali permanenti fl-aġenziji [25]. 32. Fil-fatt, ġie awtorizzat total ta’ 1339 kariga għall-aġenziji fil-baġit għall-2009, li minnhom 1227 kienu għadhom kemm inħolqu: (941 persunal bil-kuntratt u 256 persunal temporanju u 30 Espert Nazzjonali) [26]. Dan jirrappreżenta proporzjon reali ta’ 70 % persunal bil-kuntratt. B’suppożizzjoni ta’ differenza medja ta’ madwar 50 % fis-salarju, kariga b’kariga, huwa ċar li joħorġu benefiċċji konsiderevoli mill-bidu nett mill-prevalenza ta’ persunal imħallas inqas bi tqabbil mal-persunal li jkun ġie impjegat fil-Kummissjoni. 33. Madankollu, hemm xi elementi ta’ inċertezza li minħabba fihom l-ammont eżatt tat-tfaddil huwa diffiċli biex wieħed jikkwantifikah. L-ewwel nett, saħansitra jekk wieħed jassumi li l-Kummissjoni tkun impjegat eżattament l-istess għadd ta’ nies bħall-aġenziji, l-ipotesi li fil-Kummissjoni kulħadd huwa uffiċjal permanenti ma tikkunsidrax li (għallinqas xi) persunal bil-kuntratt għandu mnejn ġie rreklutat ukoll. It-tieni nett, data proprja dwar l-ispejjeż tal-persunal disponibbli għal aġenzija waħda turi li l-ispiża medja għal persunal bil-kuntratt hija madwar 10 % ogħla minn dik użata mill-Kummissjoni għal għanijiet ġenerali (ara l-kaxxa 2) [27]. Dan ġej mill-fatt li l-persunal kuntrattwali tal-aġenziji huwa l-iktar ta’ grad għoli filwaqt li l-ispiża medja tal-Kummissjoni tirrifletti l-kompożizzjoni tal-persunal tagħha, bi prevalenza ta’ persunal bil-kuntratt fi gradi prinċipalment baxxi. Biex jinkiseb tqabbil iktar sodisfaċenti, ikun jeħtieġ li l-ispejjeż medji tal-persunal ikunu ddivrenzjati skont il-kategorija tal-persunal [28] 34. Barra dan, it-tfaddil tal-persunal irid jitnaqqas mill-ispejjeż addizzjonali tal-funzjonijiet ġodda ta’ sorveljanza mwettqa mid-DĠs prinċipali u l-ispejjeż eċċessivi relatati mal-funzjonijiet orizzontali f’kull aġenzija [29]. Il-Kummissjoni tirrapporta li l-proporzjon tal-persunal assenjat għal dawn il-funzjonijiet ta’ sorveljanza u sostenn huwa madwar 13-14 % tat-total tal-persunal fl-aġenziji [30]. 35. Mill-banda l-oħra, għal dawk il-programmi ġestiti qabel direttament mis-servizzi tal-Kummissjoni, kull tfaddil jiddependi fuq it-tqassim mill-ġdid effettiv tal-persunal li qabel kien assenjat għax-xogħol li ġie trasferit lejn l-aġenziji u fuq it-tneħħija tal-karigi ta’ persunal bil-kuntratt fi ħdan l-oqsma tal-programm korrispondenti fil-Kummissjoni [31]. Kaxxa 2 Għal proposti leġiżlattivi, id-DĠ BUDG juża l-ispejjeż tal-unità medja li ġejjin, stmati għall-Kummissjoni kollha kemm hi: 122000 euro fis-sena għal uffiċjali permanenti / temporanji, u 64000 euro għal persunal bil-kuntratt. Għalhekk ir-reklutaġġ ta’ persunal bil-kuntratt minflok uffiċjali permanenti kieku jippermetti għal tfaddil teoretiku per capita ta’ madwar 50 %. 36. Wara l-ħolqien tas-sitt aġenziji eżekuttivi, il-Kummissjoni ppjanat li teħles 267 kariga (159 kariga permanenti + 108 aġenti bil-kuntratt) fi ħdan id-DĠs korrispondenti. Minn dan il-persunal, 209 (131 kariga permanenti + 78 aġent bil-kuntratt) kienu fil-fatt inħelsu fl- 1 ta’ Jannar 2009 (ara t-Tabella 2). Għall-ERCEA, l-ebda persunal mhu ppjanat li jinħeles peress li l-attivitajiet iddelegati huma totalment ġodda. 37. Madankollu, l-adegwatezza ta’ dawn il-pjanijiet ma tistax tkun ivverifikata peress li m’hemm l-ebda informazzjoni affidabbli dwar is-sitwazzjoni ex-ante fil-Kummissjoni dwar il-persunal allokat għall-programmi li għaddew f’idejn l-aġenziji jew dwar il-qasma fil-volum ta’ xogħol bejn il-kompiti tal-politika (li jibqgħu mal-Kummissjoni) u l-kompiti ta’ implimentazzjoni. Il-Kummissjoni lanqas m’għandha tali ċifri għall-persunal li bħalissa jwettaq kompiti simili fi ħdan id-Direttorati Ġenerali tagħha. 38. F’dan ir-rigward, il-Qorti tinnota li l-preżentazzjoni separata tal-baġits operattivi tal-aġenziji fil-baġit ġenerali tal-Komunità hija iktar trasparenti. Fil-fatt, din tagħti informazzjoni relevanti dwar ir-riżorsi (u l-ispejjeż relatati) meħtieġ għall-programmi li hemm għaddejjin li mhijiex bilfors disponibbli meta l-Kummissjoni tħaddimhom hi. 39. Saħansitra jekk wieħed jgħodd l-impatt tal-inċertezzi t’hawn fuq, il-marġni tat-tfaddil jibqa’ sinifikanti. Tabella 2 Karigi meħlusa | Għadd totali ta’ persunal li għandu jinħeles sal-2012 | Persunal fil-fatt meħlus fl- 1.1.2009 [100] | Karigi permanenti | Aġenti bil-kuntratt | Karigi permanenti | Aġenti bil-kuntratt | EACEA | 15 | 18 | 30 | 18 | IEEA/EACI | 28 | 5 | 30 | 0 | PHEA/EAHC | 22 | 0 | 15 | 0 | TEN-T EA | 56 | 6 | 56 | 6 | ERCEA | 0 | 0 | 0 | 0 | REA | 38 | 79 | 0 | 54 | Total | 159 | 108 | 131 | 78 | Twassil ta’ servizz aħjar 40. Twassil ta’ servizz aħjar huwa wieħed mill-benefiċċji mistennija mill-konċentrazzjoni fuq kompiti limitati u definiti sew f’aġenzija waħda (il-fattur ta’ speċjalizzazzjoni). 41. Il-Qorti evalwat l-aspetti tal-ġestjoni tal-implimentazzjoni tal-programmi bl-użu ta’ indikaturi kwantitattivi biex tqabbel il-prestazzjoni tal-aġenziji ma’ dik tal-Kummissjoni qabel l-esternalizzazzjoni. Dan kien jinvolvi l-evalwazzjoni ta’ proposti u kkuntrattar, il-monitoraġġ tal-prestazzjoni tal-kuntrattur u l-proċeduri ta’ pagament. Aspetti oħrajn ta’ natura kwalitattiva kienu kkunsidrati wkoll. 42. Il-verifika wriet li l-aġenziji eżekuttivi ġeneralment għandhom prestazzjoni aħjar minn dik li kellhom id-DĠs prinċipali tagħhom qabel. Dan jintwera permezz ta’ (ara l-kaxxa 3): a) ħin iqsar sa ma jsir l-ikkuntrattar (evalwazzjoni u negozjar ta’ proposti); b) proċeduri ta’ approvazzjoni iktar rapidi kemm għal rapporti tekniċi kif ukoll għal dawk finanzjarji dwar il-proġetti; u c) ħin iqsar sa ma jsiru l-pagamenti (mit-talba għall-pagament sal-pagament). Kaxxa 3 Pereżempju, il-ħin għall-ikkuntrattar għall-programm tas-Saħħa Pubblika tnaqqas minn 345 jum meta l-programm kien ġestit mid-DĠ prinċipali għal 219-il jum; il-perijodu tal-pagament niżel minn 503 għal 91 jum; u l-ħin meħtieġ għall-approvazzjoni tar-rapporti tekniċi u finanzjarji tnaqqas minn 90 għal 42 jum. 43. Barra dan, l-aġenziji ssemplifikaw il-proċeduri tal-ġestjoni, u b’hekk naqqsu l-piż amministrattiv għall-applikanti u għall-promoturi tal-proġetti (ara l-kaxxa 4). 44. Il-verifika nnutat ukoll li l-aġenziji tejbu l-komunikazzjoni mal-applikanti potenzjali u żguraw it-tixrid tar-riżultati għal pubbliku usa’, u b’hekk ingħatat iktar viżibbiltà għal azzjonijiet tal-UE. L-aġenziji jorganizzaw bosta avvenimenti (Ġranet ta’ informazzjoni, sessjonijiet ta’ informazzjoni, workshops), jew direttament jew inkella permezz ta’ "punti ta’ fok nazzjonali", biex jinfurmaw lill-benefiċjarji potenzjali tagħhom dwar programmi ġodda, filwaqt li jiggwidawhom fil-proċeduri u jagħtu data dwar programmi preċedenti (ara l-kaxxa 5). 45. Eżempji oħrajn jintwerew fl-Anness III. Kaxxa 4 Pereżempju, l-EACEA ssemplifikat is-sejħa għal proposti u l-formoli tal-applikazzjonijiet, daħħlet l-applikazzjoni onlajn, iċċarat il-kriterji ta’ għażla, naqqset l-għadd ta’ annessi tal-kuntratt, estendiet l-użu ta’ ammonti b’rata fissa u somom f’daqqa u ssemplifikat l-obbligi tar-rappurtar. Kaxxa 5 L-attivitajiet kollha tal-EACI huma sostnuti minn pjan ta’ komunikazzjoni li jiddefinixxi, għal kull wieħed mill-programmi, liema attività hija ppjanata f’liema perijodu tas-sena. Jitfasslu websajt, logo, fuljetti u avviżi tal-aħbarijiet għal kull programm. F’rapport preċedenti (ir-Rapport Speċjali Nru 7/2008 – Enerġija Intelliġenti 2003-2006), il-Qorti osservat li dawn l-inizjattivi kellhom impatt pożittiv fuq il-grad tas-sodisfazzjon tal-applikanti. 46. Fir-rigward tal-estensjoni tal-mandat ta’ aġenziji eżistenti, inkisbu sinerġiji permezz tal-użu ta’ għodod diġà żviluppati għal programmi simili. Dan jirrigwarda partikolarment l-għodod ta’ komunikazzjoni użati biex jintbagħtu sejħiet u biex jinfurmaw lill-applikanti potenzjali, il-proċeduri biex jinstabu u jitmexxew l-esperti u l-ġestjoni tal-kuntratt. Kisbiet limitati ta’ effiċjenza fir-reklutaġġ 47. L-aġenziji eżekuttivi suppost kellhom ukoll jipprovdu kisbiet ta’ effiċjenza permezz ta’ iktar flessibbiltà fir-reklutaġġ ta’ persunal, il-kapaċità biex jiġbdu persunal bi kwalifiki għolja u iktar stabbiltà fil-persunal. 48. Dwar l-ewwel punt, ir-reklutaġġ ta’ persunal bil-kuntratt jista’ b’definizzjoni jadatta iktar faċilment għall-ħtiġijiet speċifiċi tal-aġenziji. Madankollu, il-proċess ta’ għażla ta’ persunal adegwat irriżulta li kien iktar iebes minn kif kienet assumiet il-Kummissjoni. Problemi fir-reklutaġġ tal-persunal huma r-raġuni ewlenija għat-tibdija bil-mod tal-aġenziji (ara l-paragrafu 26). 49. Il-ħatra tad-Diretturi kienet biċċa xogħol fit-tul u s-sejba ta’ kandidat xieraq ħadet medja ta’ 8 xhur [32]. Għall-kariga ta’ kontabilista, kellha tkun emendata r-regola li l-Uffiċjal Kontabilista għandu jkun uffiċjal issekondat mill-Kummissjoni [33] għax ma nstab l-ebda kandidat xieraq għall-EACI u għall-PHEA. 50. Ir-reklutaġġ ta’ persunal b’kompetenza speċjalizzata wkoll irriżulta li kien kompitu li jieħu iktar ħin milli mistenni. L-aġenziji jużaw l-istess listi ta’ kandidati bħall-Kummissjoni u l-pjanijiet ta’ stabbiliment huma wkoll soġġetti għall-approvazzjoni tad-DĠ ADMIN (minbarra l-approvazzjoni tad-DĠ prinċipali). Madankollu, ir-reklutaġġ fl-aġenziji jsir fi gradi iktar baxxi għal karigi temporanji u jintalbu iktar snin ta’ esperjenza għal persunal bil-kuntratt meta mqabbel ma’ persunal bil-kuntratt b’kompiti simili għand il-Kummissjoni. Għalhekk il-karigi jidhru inqas attraenti, minkejja l-offerta ta’ kuntratti li jistgħu jiġġeddu, b’kuntrast mal-massimu ta’ tliet snin applikabbli għall-persunal bil-kuntratt fil-Kummissjoni. 51. L-aġenziji jistgħu jużaw ukoll persunal minn aġenziji tal-impjieg. Tali persunal jintuża b’mod estensiv fl-EACEA, li impjegat medja ta’ 55 unità interim kull sena. Filwaqt li din is-soluzzjoni tat iktar flessibbiltà biex jingħelbu problemi tal-perijodu meta x-xogħol jilħaq il-quċċata tiegħu, l-għadd kbir ta’ tali persunal jirrifletti problemi iktar fundamentali ta’ reklutaġġ u jmur kontra l-aspettattivi ta’ persunal bl-esperjenza u stabbli. Is-sorveljanza tal-aġenziji mill-kummissjoni Fok fuq l-eżekuzzjoni baġitarja 52. Kif imsemmi hawn fuq (il-paragrafu 13), il-Kummissjoni żżomm l-irwol ta’ sorveljanza tagħha fir-rigward tal-attivitajiet tal-aġenziji eżekuttivi [34]. Dan għandu jinkludi d-definizzjoni ta’ prijoritajiet ċari u għanijiet orjentati fuq ir-riżultati fil-programmi ta’ xogħol annwali (AWPs) approvati mill-Kummissjoni u evalwazzjoni tal-attivitajiet imwettqa mill-aġenzija matul ir-rapporti ta’ attività annwali (AAR) [35]. 53. Il-Qorti evalwat l-użu li sar mill-AWPs tal-aġenziji bħala għodda għall-iffissar tal-objettivi, l-adegwatezza tal-indikaturi tal-prestazzjoni stabbiliti għal bejn l-2006 u l-2008, kif ukoll il-kwalità tar-rappurtar għas-snin 2006 u 2007. 54. It-twaqqit tal-AWPs ma jippermettix li l-Kummissjoni tagħmel użu minnhom biex tiddefinixxi l-prijoritajiet u l-objettivi tal-aġenziji. Ir-Regolament ta’ Qafas tal-aġenziji eżekuttivi jitlob l-adozzjoni tal-AWPs tal-aġenziji mhux iktar tard mill-bidu ta’ kull sena [36], filwaqt li l-AWPs tal-programmi Komunitarji delegati lill-aġenziji, skont ir-Regolament Finanzjarju, huma adottati biss sal-ewwel tliet xhur tas-sena. Dan il-kalendarju mhuwiex xieraq biex tiġi żgurata l-konsistenza. Fil-fatt, ħlief għall-EAHC, l-AWPs kienu approvati mill-Kummissjoni tard f’nofs is-sena (l-EACI, fl-2008), fi tmiem is-sena (l-EACEA, fl-2007 u fl-2008), jew xejn (l-EACEA, fl-2006). 55. Fir-rigward tal-kontenut tal-AWPs, l-aġenziji eżekuttivi ġeneralment ġew assenjati kompiti mingħajr objettivi orjentati fuq ir-riżultati u mingħajr miri relatati. 56. L-AWPs tal-aġenziji ffissaw wisq indikaturi (bejn 52 u 109 għall-2008, ara l-Grafika 1) filwaqt li l-prattiċi nazzjonali tajba jissuġġerixxu l-użu ta’ għadd limitat biss ta’ indikaturi prinċipali. 57. Barra dan, l-indikaturi użati huma relatati l-iktar mal-attivitajiet tal-maniġment (kompiti u volum ta’ xogħol) iktar milli mar-riżultati tal-programmi ġestiti. Għadd limitat biss ta’ indikaturi jimmiraw li jkejlu t-twassil kontra l-objettivi (effettività) u m’hemm l-ebda indikatur biex ikejjel ir-relazzjoni bejn ir-riżorsi użati u r-riżultati miksuba (effiċjenza). Grafika 1 Għadd u tip ta’ indikaturi fl-AWPs +++++ TIFF +++++ 58. Fir-rigward tar-rappurtar, dan is-soltu huwa limitat għad-data baġitarja (eż. il-konsum ta’ approprijazzjonijiet tal-impenn u dewmien fil-pagamenti). L-AARs mhumiex dejjem konsistenti mal-indikaturi tal-AWPs, ma jagħmlu l-ebda tqabbil sistematiku mal-miri kollha ffissati fl-AWPs u ma jagħmlu l-ebda referenza għall-progress miksub minn sena għal sena, jew għal azzjonijiet korrettivi meħtieġa għall-ġejjieni. 59. Minħabba d-dgħufijiet imsemmijin fil-paragrafi 54 sa 58, il-kontroll tal-Kummissjoni fuq l-attivitajiet tal-aġenziji mhuwiex effettiv għal kollox. Fuq livell operazzjonali, hemm kuntatti informali fuq bażi regolari bejn il-persunal fil-Kummissjoni u l-aġenziji (li jsiru iktar faċli minħabba li huma qrib xulxin ġeografikament). Jekk dan jiżgura l-komunikazzjoni fuq kwistjonijiet ta’ ġestjoni ta’ kuljum, ma jeħux il-għamla ta’ relazzjonijiet strutturati sew abbażi ta’ strumenti u rapporti ċari dwar il-kejl tal-prestazzjoni. 60. Dan huwa kruċjali fit-terminu twil għall-funzjonijiet strateġiċi tal-Kummissjoni (ix-xogħol fundamentali tagħha), li jitolbu għarfien dwar l-implimentazzjoni ta’ proġetti fuq il-post (speċjalment għal oqsma ta’ politika li jserrħu ħafna fuq riżultati ta’ proġetti bbażati fuq l-evidenza biex jiġu żviluppati inizjattivi ġodda). Konklużjonijiet u rakkomandazzjonijiet 61. Il-verifika tal-Qorti wriet li l-inizjattiva biex twaqqaf is-sitt aġenziji eżekuttivi maħluqa sa mill-2003 tmexxiet prinċipalment mill-ħtieġa li jsir kumpens għan-nuqqas ta’ persunal fil-Kummissjoni. 62. Il-Kummissjoni għamlet użu pragmatiku mill-fatt li setgħet twaqqaf aġenziji eżekuttivi, filwaqt li wieġbet għal problemi meta dawn qamu. Mill-banda l-oħra, il-gwida tal-Kummissjoni stess tissuġġerixxi approċċ iktar sistematiku għall-ħolqien ta’ aġenziji; u ma jkunx tajjeb biżżejjed jekk jiġi kkunsidrat it-twaqqif ta’ aġenziji biss meta m’hemmx alternattiva oħra minħabba nuqqas ta’ persunal jew minħabba limitazzjonijiet esterni oħrajn. 63. L-analiżijiet li jevalwaw ir-relazzjoni bejn l-ispejjeż u l-benefiċċji, li akkumpanjaw id-deċiżjonijiet għall-ħolqien tal-aġenziji ffukaw fuq tqabbil tal-ispejjeż, ftit li xejn ikkunsidraw benefiċċji relevanti oħra, u ma kinux sostnuti b’data affidabbli dwar volum ta’ xogħol u produttività. Barra dan, xi wħud mill-ispejjeż kienu stmati ħażin. Is-CBAs ikkontribwew valur miżjud limitat għall-proċess tat-teħid ta’ deċiżjonijiet. Rakkomandazzjoni 1 Il-Kummissjoni għandha tikkunsidra mill-ġdid il-proċeduri tagħha għall-identifikazzjoni tal-potenzjal għall-esternalizzazzjoni u għall-kunsiderazzjoni tat-twaqqif jew l-estensjoni ta’ aġenziji. Il-Kummissjoni għandha tiżgura li s-CBAs huma iktar kompleti ħalli jkunu jistgħu jikkontribwixxu b’mod sħiħ u effettiv għall-proċess tat-teħid ta’ deċiżjonijiet. 64. It-tfaddil finanzjarju jirriżulta biċ-ċar mir-reklutaġġ ta’ persunal bil-kuntratt fi gradi iktar baxxi meta mqabbla mal-uffiċjali tal-Kummissjoni. Madankollu, l-ammont preċiż tat-tfaddil ma jistax ikun ikkwantifikat b’mod preċiż. Barra dan, l-adegwatezza tal-pjanijiet dwar il-karigi meħtieġa mill-aġenziji u l-karigi li għandhom jinħelsu fil-Kummissjoni bħala konsegwenza tal-esternalizzazzjoni ma tistax tkun evalwata fin-nuqqas ta’ data affidabbli disponibbli dwar is-sitwazzjoni ex-ante tal-Kummissjoni. 65. Bħala riżultat tal-ispeċjalizzazzjoni tagħhom f’kompiti definiti sew, l-aġenziji eżekuttivi qegħdin iwasslu servizz aħjar milli għamlu d-DĠs prinċipali tagħhom qabel. Jikkonkludu kuntratti, jagħmlu pagamenti u japprovaw ir-rapporti tekniċi u finanzjarji dwar il-proġetti iktar malajr. Barra dan, tejbu wkoll il-proċessi u żiedu l-komunikazzjoni esterna u t-tixrid ta’ riżultati, u b’hekk ikkontribwew għat-titjib tal-viżibbiltà tal-UE. Mill-banda l-oħra, il-Qorti sabet li elementi ta’ riġidità fir-reklutaġġ ta’ persunal jistgħu jxekklu l-ilħuq tal-kisbiet mistennija fl-effiċjenza. Rakkomandazzjoni 2 Sabiex tevalwa għal kollox il-benefiċċji prodotti mill-aġenziji eżekuttivi, il-Kummissjoni għandha tiżgura li għandha volum ta’ xogħol relevanti u affidabbli u data ta’ produttività relatata mal-implimentazzjoni tal-kompiti delegati, kemm qabel kif ukoll wara l-esternalizzazzjoni. Dan huwa wkoll essenzjali biex tiġi aċċertata l-kapaċità tal-aġenziji eżistenti biex tlaħħaq ma’ kompiti addizzjonali. Il-Kummissjoni hija mistiedna wkoll tidentifika l-fatturi ta’ suċċess li wasslu għal riżultati aħjar fl-aġenziji eżekuttivi u tapplika fatturi simili għal programmi li għadhom ġestiti internament. Il-Kummissjoni għandha tirrifletti fuq miżuri għas-semplifikazzjoni tar-reklutaġġ tal-persunal tal-aġenziji. 66. Is-sorveljanza mill-Kummissjoni tal-attivitajiet tal-aġenziji eżekuttivi mhijiex effettiva għalkollox. It-twaqqit tal-programmi ta’ xogħol annwali ma jippermettix li l-Kummissjoni tagħmel użu minnhom sabiex tiddefinixxi l-prijoritajiet u l-objettivi tal-aġenziji. L-aġenziji eżekuttivi ġeneralment ġew assenjati kompiti mingħajr objettivi orjentati fuq ir-riżultati u mmirati. Il-monitoraġġ, filwaqt li uża għadd kbir ta’ indikaturi, huwa limitat għall-attivitajiet ta’ ġestjoni u ma jkoprix l-aspetti prinċipali ta’ effettività u effiċjenza. Ir-rekwiżiti tar-rappurtar ma jestendux lil hinn minn data baġitarja sempliċi. Rakkomandazzjoni 3 L-aġenziji għandhom ikunu ssorveljati b’mod iktar speċifiku fuq bażi ta’ riżultati. It-twaqqit għall-adozzjoni tal-programmi ta’ xogħol annwali għandu jsir iktar konsistenti. Il-Kummissjoni għandha tiffissa objettivi SMART u tissorvelja l-ilħuq tagħhom permezz ta’ għadd limitat ta’ indikaturi tal-prestazzjoni prinċipali li jiffurmaw il-bażi għall-objettivi tas-sena d-dieħla. Dan huwa kruċjali wkoll fuq terminu ta’ żmien itwal għall-funzjonijiet strateġiċi tal-Kummissjoni (ix-xogħol fundamentali tagħha), li jitolbu għarfien dwar l-implimentazzjoni tal-proġetti fuq il-post u li jitwettqu riżultati bbażati fuq l-evidenza. Dan ir-rapport ġie adottat mill-Qorti tal-Awdituri fil-Lussemburgu fil-laqgħa tagħha tal- 15 u s- 16 ta’ Lulju 2009. Għall-Qorti tal-Awdituri +++++ TIFF +++++ Vítor Manuel da Silva Caldeira President [1] Din kienet parti mill-aġenda ta’ modernizzar għal governanza aħjar fir-Renju Unit, fil-Kanada u fin-New Zealand sa mis-snin disgħin bikrin. Iktar reċentement, pajjiżi Ewropej oħrajn (l-Iżvezja, Franza, il-Ġermanja u l-Italja) segwew dawn l-eżempji. [2] Orientations for the Commission’s externalisation policy (Orjentazzjonijiet għall-politika tal-esternalizzazzjoni tal-Kummissjoni), Komunikazzjoni mis-Sinjura Schreyer u mis-Sur Kinnock, SEC(1999) 2051/7, l- 14 ta’ Diċembru 1999. [3] It-TAOs kienu kkritikati partikolarment minħabba d-definizzjoni vaga tal-kompiti, il-kontroll fqir li l-Kummissjoni kellha fuq l-attivitajiet tagħhom, it-theddida għat-trasparenza baġitarja minħabba l-użu ta’ approprijazzjonijiet operazzjonali biex jiffinanzjaw spejjeż amministrattivi mġarrba mit-TAOs, u nuqqas ta’ konformità mar-rekwiżiti ta’ responsabbiltà relevanti. Ara l-Parlament Ewropew, "COBU Working Documents 10, 11 and 12 on the future of the TAOs: supervision or dismantling?" (Dokumenti ta’ Ħidma tal-COBU nri 10, 11 u 12 dwar il-ġejjieni tat-TAOs: sorveljanza jew żarmar?), 4.11.1999. [4] "Reforming the Commission" – A White Paper (Nirriformaw il-Kummissjoni – White Paper) – L-Ewwel Parti, COM(2000) 200 finali/2, 5.4.2000. [5] "Nirriformaw il-Kummissjoni", kwotat, p. 11. [6] "Nirriformaw il-Kummissjoni", kwotat, p. 11. [7] Sitta minn 126 TAO li kienu jeżistu fl-2000 kienu sostitwiti b’aġenziji eżekuttvi (tlieta mill-EACEA, wieħed mill-EAHC, tnejn mill-EACI). [8] L-Artikoli 54(2)(a) u 55 tar-Regolament tal-Kunsill (KE, Euratom) Nru 1605/2002 (ĠU L 248, 16.9.2002, p. 1). [9] Ir-Regolament (KE) Nru 58/2003. [10] Dan isir permezz tal-Kumitat Regolatorju għall-Aġenziji Eżekuttivi (CREA), li hemm provvediment dwaru fl-Artikolu 24 tar-Regolament ta’ Qafas, magħmul mir-rappreżentanti tal-Istati Membri u ppresedut mir-rappreżentant tal-Kummissjoni. [] Informazzjoni iktar dettaljata dwar il-programmi ġestiti mill-aġenziji tista’ tinstab fl-Anness 1. [11] Id-Deċiżjoni Nru 1926/2006/KE tal-Parlament Ewropew u tal-Kunsill (ĠU L 404, 30.12.2006, p. 39). [12] Id-Deċiżjoni Nru 1350/2007/KE tal-Parlament Ewropew u tal-Kunsill (ĠU L 301, 20.11.2007, p. 3). [13] L-Artikolu 7ff. tar-Regolament ta’ Qafas (KE) Nru 58/2003. [14] Dan l-aħħar il-Qorti ħarġet rapport speċjali dwar il-prestazzjoni ta’ aġenziji regolatorji. Ara r-Rapport Speċjali Nru 5/2008 – L-aġenziji tal-Unjoni Ewropea: L-ilħuq tar-riżultati. [15] Ara b’mod speċjali l-Preambolu (Billi 4 sa 6) tar-Regolament ta’ Qafas (KE) Nru 58/2003. [16] SEC(2006) 662 finali, il- 31 ta’ Mejju 2006, "Guidelines for the establishment and operation of executive agencies financed by the general budget of the European Communities" (Linji gwida għat-twaqqif u l-operazzjoni ta’ aġenziji eżekuttivi ffinanzjati mill-baġit ġenerali tal-Komunitajiet Ewropej). [17] SEC(2007) 530 "L-ippjanar u t-titjib tar-riżorsi umani tal-Kummissjoni biex jinqdew il-prijoritajiet tal-UE", p. 15, u COM(2008) 135 finali "L-aġenziji Ewropej – Il-mixja ’l quddiem", p. 3. It-tgħarbil ma rrappurtax ħtieġa għal aġenziji eżekuttivi ġodda fil-futur qarib. Madankollu, kienet prevista l-esternalizzazzjoni ta’ għadd limitat ta’ programmi oħra għall-aġenziji eżistenti. [18] L-analiżi li tevalwa r-relazzjoni bejn l-ispejjeż u l-benefiċċji tqabbel l-ispejjeż u l-benefiċċji relevanti kollha tul iż-żmien biex jiġi determinat jekk hemmx iktar benefiċċji milli spejjeż, u jekk iva, b’liema proporzjon. [19] L-Artikolu 3 tar-Regolament ta’ Qafas (KE) Nru 58/2003. L-Artikolu 25 tar-Regolament ta’ Qafas jagħmel provvediment biex tali analiżijiet jiġu repetuti kull tliet snin fil-qafas tar-rapporti ta’ evalwazzjoni esterna li għandhom jitfasslu fuq l-operazzjonijiet ta’ kull aġenzija. [20] Wara indikazzjoni iktar bikrija mill-Parlament Ewropew, il-persunal tal-aġenziji eżekuttivi għandu jkun kompost minn 75 % aġenti kuntrattwali u 25 % uffiċjali ssekondati mill-Kummissjoni u persunal temporanju (ara d-Dokumenti ta’ Ħidma tal-COBU 10, 11 u 12, 4.11.1999, kwotat., p. 25). Għat-TEN-T EA, madankollu, is-CBA assumiet li l-kompożizzjoni tkun 55 % persunal bil-kuntratt u 45 % uffiċjali u persunal temporanju. Kienet ikkunsidrata kompożizzjoni tal-persunal ta’ 60 % persunal bil-kuntratt u 40 % uffiċjali fl-EACEA CBA għal-linji tal-programmi dwar ir-Relazzjonijiet esterni (EMECW, TEMPUS, EM II l-Azzjoni 2). [21] Fl-2005 l-Kummissjoni għarfet li: "It-tagħlima l-iktar importanti hija li wieħed m’għandux jistma inqas iż-żmien meħtieġ għall-ippjanar u għat-twaqqif ta’ aġenzija eżekuttiva. L-ewwel aġenziji mwaqqfa jindikaw żmien tipiku ta’ madwar sentejn mid-deċiżjoni tal-Kummissjoni dwar il-ħolqien tal-aġenzija sal-mument meta l-aġenzija tkun operazzjonali għalkollox." (Refotad-dokument tal-ħarġa SG.C.2 D (2005) 11582, il-parti 4). [22] Għaddiet medja ta’ kważi sentejn mid-deċiżjoni għat-twaqqif ta’ aġenzija sal-operat sħiħ tagħha. B’mod partikolari, dan il-perijodu kien ta’ 24,5 xhur għall-PHEA; 24 xahar għall-EACI, 18-il xahar għat- TEN-T EA; 12-il xahar għall-EACA. Ir-REA u l-ERCEA huma mistennija li jkunu operazzjonali minn nofs l-2009, li jaħbat wara perijodu ta’ 19,5 xhur. [23] L-EACEA biss użat bosta rati biex tikkunsidra d-distribuzzjoni tal-persunal skont il-grad. [24] Pereżempju dan kien il-każ għall-aġenzija prevista Eurostat. [25] Ara n-nota tal-qiegħ 20. Dan il-perċentwal japplika għall-aġenziji kollha, bl-eċċezzjoni tat-TEN-T EA, li għaliha ġiet awtorizzata kompożizzjoni ta’ persunal b’65 % bil-kuntratt u 35 % temporanju u ssekondat. [26] Sors: Il-Baġit Ġenerali tal-2009. Il-112-il kariga (teknikament imsejħa bħala ekwivalenti għal full-time FTE) li fadal huma persunal tal-Kummissjoni ssekondat mal-aġenziji (l-hekk imsejħa karigi "ffriżati"): jiġġeneraw tnaqqis korrispondenti tal-approprijazzjonijiet amministrattivi tal-baġit tal-Kummissjoni, u b’hekk m’għandhom l-ebda impatt fuq il-benefiċċji. Fir-rigward tal-karigi temporanji, wieħed jista’ jassumi li l-ispejjeż ikunu l-istess ikun min ikun dak li jħaddem (il-Kummissjoni jew l-aġenziji), u b’hekk l-impatt fuq il-benefiċċji jista’ jkun ikkunsidrat ukoll bħala newtrali. Dan il-kalkolu ma jikkunsidrax in-nies impjegati qabel mit-TAOs. [27] Ara r-rapport ta’ evalwazzjoni Interim reċenti tal-EACEA (il-paragrafu 64). [28] Ara wkoll il-paragrafu 27. [29] Id-DĠs prinċipali għandhom persunal iddedikat speċifikament għas-sorveljanza tal-aġenziji. Mill-banda l-oħra, l-aġenziji eżekuttivi kollha għandhom Direttur, kontrollur għall-protezzjoni tad-data u kontabilista. [30] Dan il-perċentwal naqas biż-żieda fid-daqs tal-aġenziji, li kkunsidrat l-ekonomiji ta’ skala. [31] L-Artikolu 13(6)(c) tar-Regolament ta’ Qafas (KE) Nru 58/2003. [100] Sors: Id-Dokument ta’ Ħidma – il-Parti II għall-PDB tal-2010 – COM(2009) 300. [32] Dan kien stadju sinifikanti, peress li d-Direttur huwa inkarigat mir-reklutaġġ tal-bqija tal-persunal. [33] L-Artikolu 30 tar-Regolament tal-Kummissjoni (KE) Nru 1653/2004 tal- 21 ta’ Settembru 2004 dwar regolament finanzjarju standard għall-aġenziji eżekuttivi (ĠU L 297, 22.9.2004, p. 6), emendata bir-Regolament tal-Kummissjoni (KE) Nru 1821/2005 (ĠU L 293, 9.11.2005, p. 10): il-kontabilista issa jista’ jkun irreklutat fis-suq privat. [34] L-Artikolu 20 tar-Regolament ta’ Qafas tal-aġenziji eżekuttivi. B’mod iktar ġenerali, l-artikolu 54(1) tar-Regolament Finanzjarju applikabbli għall-baġit ġenerali tal-Komunitajiet Ewropej (ir-Regolament tal-Kunsill (KE, Euratom) nru 1605/2002), "Il-kompiti implimentattivi delegati għandhom ikunu definiti b’mod ċar u sorveljati rigward l-użu magħmul minnhom". [35] L-Artikolu 9(2) tar-Regolament ta’ Qafas tal-aġenziji jitlob li l-programm ta’ xogħol annwali jinkludi objettivi u indikaturi dettaljati. Fl-Opinjoni tagħha Nru 8/2001 (ĠU C 345, 6.12.2001, p. 1), dwar l-aġenziji eżekuttivi, il-Qorti kienet diġà saħqet li "meta l-programm ta’ xogħol jiġi adottat fil-bidu tas-sena, għandhom jiġu adottati wkoll objettivi ċari għall-aġenzija flimkien ma’ indikaturi tal-prestazzjoni biex jiġi evalwat kemm l-aġenzija qiegħda twettaq il-kompiti tagħha sew". Il-Qorti kienet ukoll indikat li r-rapporti ta’ attività annwali "għandu jkun fihom biżżejjed informazzjoni u analiżi għal apprezzament tal-punt safejn intlaħqu l-objettivi tal-aġenzija involuta, u tal-effiċjenza tal-maniġment tal-aġenzija". [36] L-Artikolu 9(2) tar-Regolament ta’ Qafas tal-aġenziji eżekuttivi. -------------------------------------------------- ANNESS I ĦARSA ĠENERALI DETTALJATA LEJN IL-PROGRAMMI U L-BAĠITS ĠESTITI MILL-AĠENZIJI EŻEKUTTIVI Aġenzija eżekuttiva | DĠ Prinċipali | Programmi | Ammont ġestit mill-EA fl-MFF 2007-2013 (miljuni ta’ euro) | Aġenzija Eżekuttiva għall-Kompetittività u l-Innovazzjoni (l-EACI, dik li qabel kienet l-IEEA) | DĠ TREN | CIP (IEE 2007-2013) | 690,60 | DĠ ENTR | CIP (EIP) | 375,80 | DĠ ENV | CIP (EIP: Eko-innovazzjoni) | 181,00 | DĠ INFSO | CIP (ICT) mhux ġestit mill-EACI | 0,00 | DĠ TREN | MARCO POLO II | 450,00 | | | Total 2007-2013 | 1697,40 | | | | | L-Aġenzija Eżekuttiva tal-Edukazzjoni, l-Awdjoviżwali u l-Kultura (l-EACEA) | DĠ EAC | Lifelong Learning (Tagħlim tul il-Ħajja) | 728,66 | DĠ EAC | Youth in action (Żgħażagħ fl-azzjoni) | 130,13 | DĠ EAC | Culture (Kultura) | 320,88 | DĠ EAC | Europe for citizens (l-Ewropa għaċ-Ċittadini) | 177,18 | DĠ INFSO | Media 2007 (il-Midja 2007) | 696,97 | DĠ AIDCO | Erasmus mundus 2004-2008 | 182,34 | DĠ EAC | Erasmus mundus 2009-2013 (l-Azzjonijiet 1 u 3) | 467,01 | DĠ AIDCO | Erasmus mundus 2009-2013 (l-Azzjoni 2) | 336,00 | DĠ RELEX | Erasmus mundus 2009-2013 (l-Azzjoni 2) | 19,00 | DĠ ELARG | Erasmus mundus 2009-2013 (l-Azzjoni 2) | 57,00 | DĠ ELARG | Erasmus mundus - IPA windows (ftuħ tal-IPA) 2009-2013 | 37,50 | DĠ AIDCO | Erasmus mundus External Cooperation window Asia-Latin America (ftuħ tal-Koperazzjoni Esterna bejn l-Asja u l-Amerika Latina) DCI 2008 | 47,82 | DĠ AIDCO | Cooperation in Central Asia and Middle Eastern Countries (Koperazzjoni fl-Asja Ċentrali u fil-Pajjiżi tal-Lvant Nofsani) DCI 2007-2008 | 15,39 | DĠ AIDCO | European Neighbourhood and Partnership financial cooperation with Mediterranean and Eastern European countries (koperazzjoni finanzjarja ta’ Viċinat u Sħubija ma’ pajjiżi tal-Mediterran u tal-Ewropa tal-Lvant) | 61,99 | DĠ EAC | USA-EU cooperation in higher Education and Vocational education and training (koperazzjoni bejn l-Istati Uniti tal-Amerika u l-UE fl-Edukazzjoni ogħla u fl-edukazzjoni u t-taħriġ Vokazzjonali) 2006-2013 | 38,53 | DĠ EAC | Canada-EU cooperation in higher Education and Vocational education and training (koperazzjoni bejn il-Kanada u l-UE fl-Edukazzjoni ogħla u fl-edukazzjoni u t-taħriġ Vokazzjonali) 2006-2013 | 16,50 | DĠ RELEX | ICI bilateral educational projects (proġetti edukattivi bilaterali tal-ICI) | 13,67 | DĠ ELARG | Erasmus mundus Balkan window (ftuħ Balkan tal-Erasmus mundus) IPA 2007 | 4,00 | DĠ ELARG | Erasmus mundus External Cooperation window (ftuħ tal-Koperazzjoni Esterna tal-Erasmus mundus) IPA 2008 | 6,00 | DĠ AIDCO | Azzjoni Tempus IV | 204,20 | DĠ ELARG | Azzjoni Tempus IV | 94,50 | | | Total | 3655,27 | Aġenzija Eżekuttiva għas-Saħħa u l-Konsumatur (dik li qabel kienet il-PHEA) | DĠ SANCO | Public Health Programm 2008-2013 (Programm tas-Saħħa Pubblika 2008-2013) | 325,20 | DĠ SANCO | Consumer Policy Programme 2007-2013 (Programm tal-Politika tal-Konsumatur 2007-2013) | 101,50 | DĠ SANCO | Better Training for safer food initiative (inizjattiva għal Taħriġ Aħjar għal Ikel aktar Sigur) | 70,80 | | | Total | 497,50 | | | | | Aġenzija Eżekuttiva tan-Netwerk tat-Trasport Trans-Ewropew (TEN-T EA) | DĠ TREN | Trans-European Networks- Transport (Netwerks tat-Trasport Trans-Ewropej) | 8013,00 | | | | | Aġenzija Eżekuttiva għar-Riċerka (REA) | DĠ RTD | Il-programm PEOPLE (Nies) (inkluż il-fellowships Marie-Curie) u partijiet mill-programm CAPACITIES (Kapaċitajiet) (riċerka għall-benefiċċju tal-SMEs) taħt is-Seba’ Programm ta’ Qafas (FP7) | 6500,00 | DĠ ENTR | Il-Programm COOPERATION (Koperazzjoni), it-temi dwar Spazju u Sigurtà (Proġetti b'ħafna soċji) taħt is-Seba’ Programm ta’ Qafas (FP7) | | | Servizzi ta’ sostenn mis-Seba’ Programm ta’ Qafas (FP7) għall-erba’ DĠs tar-riċerka (RTD, ENTR, INFSO, TREN): sottomissjoni ta’ proposti u evalwazzjoni, ħlas ta’ esperti, validazzjoni ta’ dokumentazzjoni legali u finanzjarja mibgħuta mill-applikanti, Helpdesk għal mistoqsijiet dwar l-FP7 | | | | | | Aġenzija Eżekuttiva tal-Kunsill Ewropew tar-Riċerka (ERCEA) | DĠ RTD | Il-programm Ideas (Ideat) taħt is-Seba’ Programm ta’ Qafas (FP7) 2007-2013 | 7510,00 | | | | | Ammont totali ta’ programmi ġestiti mill-EAs taħt l-MFF 2007-2013 | 27873,17 | -------------------------------------------------- ANNESS II DIFFERENZI BEJN L-AĠENZIJI EŻEKUTTIVI U REGOLATORJI | Aġenziji eżekuttivi | Aġenziji regolatorji | Twaqqif | Maħluqa mill-Kummissjoni taħt il-proċedura regolatorja | Maħluqa mill-Kunsill jew mill-Kunsill u l-Parlament | Bażi legali | Att bażiku tal-Programm Id-deċiżjoni tal-Kummisjoni skont ir-Regolament tal-Kunsill (KE) Nru 58/2003 | Ir-Regolament tal-Kunsill jew ir-Regolament tal-Parlament u l-Kunsill | Kontroll | Taħt il-kontroll tal-Kummissjoni | Taħt il-kontroll ta’ bord, magħmul minn rappreżentanti tal-Istati Membri, il-Kummissjoni u xi kultant partijiet interessati oħrajn | Ċentru prinċipali | Brussell / il-Lussemburgu (qrib il-kwartieri ġenerali tal-Kummissjoni) | Is-sede deċiża mill-Kunsill | Kamp ta' Applikazzjoni | Kompiti eżekuttivi u operazzjonali relatati ma’ programm speċifiku ta’ nfiq | Għajnuna lill-Istati Membri u lill-Kummissjoni f’bosta għamliet (eż. l-adozzjoni ta’ regoli komuni li jorbtu, il-ħruġ ta’ opinjonijiet tekniċi/xjentifiċi, it-twaqqif ta’ rapporti ta’ ispezzjoni, il-ħidma bin-netwerk u skambju ta’ informazzjoni) u għajnuna fl-implimentazzjoni tar-regolament tal-Komunità | Tul ta’ żmien | Limitat | B’mod ġenerali, mingħajr limiti, iżda jiddependi mill-bażi legali | Baġit | Issussidjat għal kollox bħala parti mill-pakkett finanzjarju tal-programm | Taħlita ta’ sussidji tal-KE u finanzjament personali | Kwittanza | Soġġetta għal kwittanza individwali għall-baġit amministrattiv tagħhom filwaqt li n-nefqa operazzjonali tagħhom hija parti mill-kwittanza ġenerali mogħtija lill-Kummissjoni | Soġġetta għal kwittanza individwali għall-baġit tagħhom stess (nefqa amministrattiva u operazzjonali) | -------------------------------------------------- ANNESS III MIŻURI LI TTIEĦDU FIR-RIGWARD TAS-SEMPLIFIKAZZJONI, TAL-KOMUNIKAZZJONI, TAL-VIŻIBBILTÀ U TAT-TIXRID TAR-RIŻULTATI | EACI | EACEA | EACH | Is-semplifikazzjoni tal-proċeduri | Il-miżuri tas-semplifikazzjoni kienu mmirati l-iktar lejn il-benefiċjarji finali: Tnaqqis tal-garanziji bankarji meħtieġaEstensjoni tal-perijodu tar-rappurtar għal rapporti tekniċiReviżjoni tal-limitu massimu għal ċertifikati tal-verifika għal korpi mhux pubbliċiBgħit elettroniku ta’ propostiSemplifikazzjoni ta’ formoli, linji gwida u kriterji tal-għażlaIt-tieni finanzjament minn qabel minflok pagament interim ibbażat fuq spejjeż imġarrba vverifikatiUżu ta’ rati fissiĦolqien ta’ databases speċifiċi għall-esperti u l-proġetti | Ittieħdu miżuri ta’ semplifikazzjoni f’bosta fażijiet taċ-ċiklu tal-proġett, bħal: Semplifikazzjoni ta’ formoli, linji gwida u kriterji ta’ għażlaTnaqqis fl-ammont ta’ formoli tal-applikazzjoni u ta’ dokumenti mitlubaUżu ta’ dikjarazzjonijiet fuq l-unur minflok dokumentazzjoni finanzjarja estensivaUżu ta’ formoli ta’ kalkolu tal-għotja standard fl-ExcelIntroduzzjoni ta’ sejħiet multiannwali u gwidi tal-programm permanenti (Żgħożija, Ċittadinanza, Kultura)Iktar użu ta’ deċiżjonijiet iktar milli ftehimiet ta’ għotja bilateraliApproċċ gradwali lejn applikazzjonijiet u bgħit onlajn (diġà użati għal Ċittadinanza); mira: estensjoni għal-LLP fl-2008 u għall-programmi kollha tal-EACEA sal-2009-2010Semplifikazzjoni tar-rapporti finali u tal-obbligi tal-benefiċjarji fil-fażi ta’ rappurtarIktar użu ta finanzjament b’rata fissa u somom f’daqqa, l-iktar f’Ċittadinanza u f’Oqsma ta’ Attività taż-Żgħażagħ | Ittieħdu miżuri ta’ semplifikazzjoni mil-lat intern: Struttura organizzattva ċentralizzata bbażata fuq il-Mudell ta’ ċirkuwitu finanzjarju standard tal-Kummissjoni (ċentralizzazzjoni sħiħa tat-tranżazzjonijiet finanzjarji)Proċedura ta’ għażla aktar issemplifikata u kkoordinata li ddaħħal iktar kwalitàĦolqien ta’ databases speċifiċi għal esperti, proġetti, u applikantiManwali dettaljati b’regoli ċari u kriterji spjegati sew | Komunikazzjoni | Kaxxa postali operazzjonali biex iwieġbu għal mistoqsijietPjan ta’ komunikazzjoni li jiddefinixxi l-attivitajiet ippjanati matul is-sena għal kull programm u għan-netwerkWebsajt, logo, poster, fuljetti u avviżi ta’ aħbarijiet imfassla għal kull programm | Kaxxa postali operazzjonali biex iwieġbu għal mistoqsijietPubblikazzjonijiet fuq il-websajt u fis-sejħiet għal proposti ta’ numri tat-telefon biex jirċievu risponsi u gwidaKoperazzjoni mal-Punti ta’ Kuntatt Nazzjonali biex tingħata informazzjoni dwar il-programmi | Helpdesk iddedikat biex jagħti gwida lil applikanti potenzjali (250 e-mail u 80 telefonata fl-2008)Koperazzjoni mal-Punti ta’ Kuntatt Nazzjonali biex tingħata informazzjoni dwar il-programmiWebsajt iddedikat biex jinforma dwar is-sejħiet għal proposti u dwar il-formoli li għandhom jintużawProduzzjoni ta’ pakketti ta’ informazzjoni, CDs u posters | Viżibbiltà tal-Komunità bħala promotriċi tal-programmi Komunitarji | Iktar minn 30 Jum ta’ informazzjoni fis-senaWebsajt iddedikat b’madwar 200000 żjara fuq it-taqsima dwar is-sejħa għal propostiOrganizzazzjoni ta’ jiem nazzjonali ta’ informazzjoni miżjuda ma’ jiem ta’ informazzjoni Ewropej fi Brussell | Bosta jiem ta’ informazzjoni/sessjonijiet ta’ informazzjoni/workshops organizzati (eż. Jiem ta’ informazzjoni għal-LLP, Kultura; Festivals tal-Midja; laqgħat kick-off mal-promoturi ta’ proġetti tal-LLP, laqgħat annwali tal-konsorzji tal-Erasmus Mundus)Sostenn għal avvenimenti organizzati mill-Punti ta’ Kuntatt NazzjonaliWebsajt iddedikat b’aktar minn 300000 żjara fl-2008 | 16-il Jiem ta’ informazzjoni madwar l-Ewropa kollha fl-2008 b’2 400 parteċipantWebsajt iddedikat b’għadd ta’ żjarat (hits) dejjem jiżdied23 laqgħa teknika bi gruppi ta’ kompetenza organizzati fl-2007 (1 600 persuna mistiedna)Ħolqien ta’ netwerk iddedikat (Punti ta’ Fok Nazzjonali) għall-iskambju ta’ informazzjoni fuq il-programmi | Tixrid tar-riżultati | Pubblikazzjoni ta’ fact sheets tal-proġetti fuq il-websajtPubblikazzjoni ta’ brochures tal-proġetti u rapporti bil-vidjow dwar temi magħżulaPreżentazzjoni ta’ eżempji ta’ proġetti matul il-jiem ta’ informazzjoni | Pubblikazzjoni tar-riżultati tal-għażla fuq il-websajt immedjatament wara deċiżjonijiet dwar l-għażla, segwiti minn avviż individwali tar-riżultatiInformazzjoni individwali dwar ir-raġunijiet għal xi nuqqas ta’ għażlaPubblikazzjoni fuq il-websajt tal-aqwa prattiċi u kompendjiInformazzjoni miġbura mir-rappurtar tal-proġetti użata biex tinxtered fost pubbliku usa’.Involviment tal-aġenzija fl-iżvilupp ta’ għodod ta’ tixrid (proġett EVE) | Titjib sostanzjali tar-risponsi mibgħuta lill-applikanti li għaddew u lil dawk li m’għaddewxLinji gwida għall-applikantiLinji gwida għall-benefiċjarji dwar kif għandu jitħejja pagament finali | --------------------------------------------------